Mduduzi Manana bedank as LPMduduzi Manana buite die Randburg-landdroshof (13 September 2017) Foto: : Lindi Masinga / ANA Mduduzi Manana, ANC-LP en voormalige adjunkminister van hoër onderwys, het Dinsdag in ŉ verklaring aangedui hy bedank uit die Nasionale Vergadering. Die Mduduzi Manana-stigting het ŉ verklaring uitgereik waarin Manana sê die Nasionale Vervolgingsgesag (NVG) het hom in kennis gestel dat hy nie verder vervolg sal word op die aanrandingsklag wat sy huishulp teen hom aanhangig gemaak het nie. Maroela Media het vroeër berig Catherine Wiro, sy huishulp, het ŉ klag van aanranding teen Manana aanhangig gemaak nadat sy beweer het hy het haar by die trappe in sy huis in Fourways afgestamp ná sy sonder toestemming die deur vir ŉ gas oopgemaak het. Sy het minder as 24 uur later die klag teruggetrek. Dié saak het gekom slegs ŉ paar maande nadat Manana skuldig bevind is deur die Randburg-landdroshof dat hy drie vroue by ŉ Johannesburgse kuierplek in 2017 aangerand het. Hy het ná dié voorval uit sy pos as adjunkminister van hoër onderwys bedank. Manana sê voorts in die verklaring alhoewel daar toenemende druk op hom was om uit te tree as lid van die parlement, sou dit voortydig gewees het aangesien die saak nog ondersoek is en dit soos ŉ skulderkenning sou voorkom. “Nou dat die NVG onafhanklik besluit het daar geen saak teen my is nie, onttrek ek my lidmaatskap van byna tien jaar aan die Nasionale Vergadering vrywilliglik. Dit sal my genoeg tyd en nuwe energie gee om na die werk van my politieke organisasie voor die 2019-verkiesings, my akademiese verpligtinge asook sakebelange om te sien.” Manana het laat hoor dat hy R1,5 miljoen van sy pensioen aan liefdadigheidsprojekte wat op geslagsgelykheid fokus sal afstaan. Hy sal ook beurse aan vyf manlike studente toeken om genderstudie aan Unisa te studeer.